碧咸出身英超傳統勁旅球隊曼聯，一出道就畀人封為「萬人迷」。1999年佢跟曼聯贏得歐洲聯賽冠軍盃。2003年佢跳槽加盟西甲球隊皇家馬德里，同朗拿度、施丹等猛人一齊，但隨住年紀越嚟越大加上已經名成利就，佢決定響2007年走到美國推廣足球事業，自由身加盟美國職業足球大聯盟球隊洛杉磯銀河。2009年到2010年，碧咸曾經兩次外借咗去AC米蘭半季，但喺2010年嗰次，佢踢踢吓波左腳跟腱撕裂，搞到要抖幾個月，無得打世界盃，去到嗰年9月至喺洛杉磯銀河復出。碧咸喺2011同2012年帶領洛杉磯銀河連攞兩屆美職總冠軍。2013年1月碧咸自由身加盟法國甲組足球聯賽球隊巴黎聖日耳門，攞到法甲冠軍之後，同年5月掛靴。